- Amerikansk soldat siktes for 17 drap i Afghanistan
Massakren fant sted i to landsbyer i Kandahar-provinsen 11. mars. Tidligere har det vært antatt at 16 sivile ble drept, nå ser det ut til at dette antallet kan være for lavt. Den amerikanske tjenestemannen, som ikke ønsker å bli navngitt, sier Bales (38) vil bli siktet for 17 drap og flere tilfeller av drapsforsøk. Rettssaken vil trolig finne sted ved militærbasen Lewis-McChord i delstaten Washington. Bales forsvarer, John Henry Browne, ville ikke kommentere de siste lekkasjene. Han fortalte CNN at rettssaken kommer til å bli ekstremt vanskelig for aktoratet. - De har ikke noe åsted, og ingen rettmedisinske og tekniske beviser. Jeg skal få de til å bevise anklagene de har kommet med, sa han torsdag kveld. Likene skal ha blitt gravlagt kort tid etter hendelsen, noe som kan gjøre det vanskelig å bevise hva som faktisk skjedde. Det kan også bli problematisk å frakte eventuelle vitner til rettsaken som skal gå i USA. Hendelsen har tilspisset det allerede anstrengte forholdet mellom USA og Afghanistan og førte til at den afghanske presidenten Hamid Karzai krevde at amerikanske styrker trakk seg ut fra enkelte landsbyer.
Den amerikanske soldaten Robert Bales vil bli siktet for å ha drept 17 mennesker i Afghanistan tidligere denne måneden, ifølge en amerikansk tjenestemann.